KIRJALLINEN KYSYMYS E-2005/01 esittäjä(t): Cristiana Muscardini (UEN) komissiolle. Uuden talouden (New Economy) kriisi ja riskit osakesäästäjille.



Virallinen lehti nro 115 E , 16/05/2002 s. 0025 - 0027



KIRJALLINEN KYSYMYS E-2005/01 esittäjä(t): Cristiana Muscardini (UEN) komissiolle (6. heinäkuuta 2001) Aihe: Uuden talouden (New Economy) kriisi ja riskit osakesäästäjille Korkean teknologian alan amerikkalaisten yhtiöiden aloittamilla konkurssimenettelyillä on ollut vaikutuksia myös Euroopassa. Italian tapauksessa on huomiota herättävää, kuinka osakesäästäjille annettujen heikkojen takuiden lisäksi useissa tapauksissa konsultit hoitavat yhtiön asioita listautumisesta asti, perivät huomattavia komissioita ja tarjoavat sen jälkeen palvelujaan uudelleenjärjestelyissä välittäjinä yrityksille, jotka ovat taloudellisissa vaikeuksissa. Yhdysvalloissa tällainen eturistiriita tuomittaisiin raskaasti. Lisäksi uuden teknologian uusien yritysten katoaminen vähentää kilpailua ja vahvistaa määrääviä markkina-asemia, mikä johtaa heikompaan kuluttajansuojaan. Komissio on varmasti tietoinen tilanteesta. Mitä se aikoo tehdä, ettei säästäjiä rangaistaisi enempää? David Byrnen komission puolesta antama vastaus (18. lokakuuta 2001) Arvoisan parlamentin jäsenen esittämä kysymys koskee yhteisön lainsäädännön monelta osin kattamia seikkoja. Osakkeiden ostajalla ei periaatteessa ole mitään taloudellisia takeita (edes Yhdysvalloissa), vaan osakesijoittaja on aina alttiina mahdollisille tappioille. Säästäjien ja osakkeenomistajien oikeussuojaa yhteisötasolla on kuitenkin useiden vuosien ajan progressiivisesti vahvistettu(1). Yritystä ja tarjottuja arvopapereita koskevien tietojen osalta on hyväksytty asiakirjoja, joissa esitetään keskitetysti yrityksen ensimmäisen pörssinoteerauksen ja pörssilistalla olon aikana annettaviksi vaadittavat vähimmäistiedot. Nämä tekstit on äskettäin kodifioitu 28 päivänä toukokuuta 2001 annetussa Euroopan parlamentin ja neuvoston direktiivissä 2001/34/EY arvopaperien ottamisesta viralliselle pörssilistalle sekä siihen liittyvästä tiedonantovelvollisuudesta(2). Komissio on vastikään tehnyt ehdotuksen arvopapereiden yleisölle tarjoamisen tai kaupankäynnin kohteeksi ottamisen yhteydessä julkistettavasta esitteestä.(3) Ehdotuksen tarkoituksena on yhdenmukaistaa ja parantaa pyydettyjen tietojen tasoa. Soveltamisala käsittää uuden talouden kasvupaperit, jotka eivät kuulu yhteisön nykyisen lainsäädännön piiriin. Samankaltaista lähestymistapaa on suunniteltu yritysten kausittaiseen ja jatkuvaan tiedonantovelvollisuuteen, joka koskee säännellyillä markkinoilla toimivia yrityksiä. Komissio onkin käynnistänyt julkisen kuulemisen asiasta 17. heinäkuuta 2001. Välittäjän ja asiakkaan kauppasuhteita käsittelevien menettelytapasääntöjen (conduct of business rules) suhteen komissio aikoo ehdottaa sijoituspalveludirektiivin muuttamista parantaakseen piensijoittajien asemaa. Komission yksiköt toteuttavat juuri julkista kuulemismenettelyä aiheesta. Komissio on äskettäin tehnyt ehdotuksen direktiiviksi markkinoiden väärinkäytöstä(5). Direktiivillä edistettäisiin markkinoiden hyvän toimintatavan vastaisten käytäntöjen, myös väärien tai harhaanjohtavien tietojen antamisen, kieltämistä. Lisäksi yhteisön lainsäädäntö kattaa myös muun muassa sijoitusyhtiöiden konkursseihin liittyvät säädökset(4). Kullakin jäsenvaltiolla on käytössään valvontaviranomaiset, jotka valvovat sekä kilpailua (Italiassa l'Autorità Garante della Concorrenza e del Mercato et la Banca d'Italia) että arvopaperikauppaa (Italiassa la Consob). Komissiolla ei tässä vaiheessa ole riittävästi tietoja sen arvioimiseen, kuinka uuden teknologian alan uusien yritysten konkurssit vaikuttavat mahdollisiin määrääviin markkina-asemiin. (1) Ks. erityisesti: neuvoston direktiivi 89/298/ETY, annettu 17 päivänä huhtikuuta 1989, arvopapereita yleisölle tarjottaessa julkistettavan tarjousesitteen laatimista, tarkastusta ja levittämistä koskevien vaatimusten yhteensovittamisesta, EYVL L 124, 5.5.1989. Neuvoston direktiivi 93/22/ETY, annettu 10 päivänä toukokuuta 1993, sijoituspalveluista arvopaperimarkkinoilla, EYVL L 141, 11.6.1993. Neuvoston direktiivi 89/592/ETY, annettu 13 päivänä marraskuuta 1989, sisäpiirikauppoja koskevien säännösten ja määräysten yhteensovittamisesta, EYVL L 334, 18.11.1989. (2) EYVL L 184, 6.7.2001. (3) EYVL C 240 E, 28.8.2001. (4) Neuvoston asetus (EY) N:o 1346/2000, annettu 29 päivänä toukokuuta 2000, maksukyvyttömyysmenettelystä, EYVL L 160, 30.6.2000. (5) EYVL C 240 E, 28.8.2001.